RO Jurnalul Oficial al Uniunii Europene C 62/6

AVIZUL CONSILIULUI

din 10 martie 2009

privind programul de convergență actualizat al Republicii Cehe pentru perioada 2008-2011

(2009/C 62/02)

CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 1466/97 al Consiliului din 7 iulie 1997 privind consolidarea supravegherii pozițiilor bugetare și supravegherea și coordonarea politicilor economice (1), în special articolul 9 alineatul (3),

având în vedere recomandarea Comisiei,

după consultarea Comitetului economic și financiar,

EMITE PREZENTUL AVIZ:

(1) La 10 martie 2009, Consiliul a examinat programul de convergență actualizat al Republicii Cehe pentru perioada 2008-2011. Consiliul ia notă de faptul că programul prezentat în noiembrie 2008, inclusiv addendumul transmis în decembrie 2008, par a fi prea optimiste, având în vedere evoluțiile macroeconomice nefavorabile. De asemenea, ia notă de faptul că un al doilea pachet de măsuri de stimulare a fost anunțat la 16 februarie 2009, care nu face obiectul acestei evaluări.

(2) După trei ani de expansiune rapidă, creșterea economiei cehe a încetinit în 2008 și va continua să încetinească și în anul 2009. Scăderea cererii externe ca rezultat al crizei economice și financiare mondiale va frâna și creșterea exporturilor Cehiei, a cărei economie este foarte deschisă. În plus, cererea internă, și în special investițiile, scad ca urmare a scăderii investițiilor străine directe, condițiilor stricte de creditare și a declinului moralului întreprinderilor și consumatorilor. Ca răspuns la încetinirea economică, guvernul a introdus în bugetul pe 2009 un pachet de stimulare fiscală incluzând o serie de măsuri referitoare la venituri și cheltuieli. Aceste măsuri sunt orientate spre promovarea cererii interne și acordarea de sprijin întreprinderilor pe durata crizei. Începând din 2010 economia ar trebui să se redreseze gradual, în același timp cu îmbunătățirea așteptată a mediului internațional. Este însă foarte puțin probabil ca această creștere să revină la ratele ridicate de dinainte de criză. Acest lucru poate avea efecte negative asupra finanțelor publice, care în ultimii ani au beneficiat de creșteri spectaculoase ale veniturilor și care, în ciuda unei datorii și a unui deficit bugetar relativ scăzute, rămân un subiect de îngrijorare în ceea ce privește riscurile asociate sustenabilității lor bugetare pe termen lung din cauza îmbătrânirii rapide a populației. În a doua jumătate a anului 2008, Banca Națională Cehă a relaxat politica monetară prin reduceri succesive ale ratei dobânzii (de la 3,75 % în iulie 2008 la 2,25 % în decembrie 2008). Cursul de schimb nominal efectiv al coroanei cehe s-a depreciat ușor în 2008, cu 1,3 %.

(3) Scenariul macroeconomic care stă la baza programului preconizează o diminuare a creșterii PIB-ului real de la 4,4 % în 2008 la 3,7 % în 2009, urmată de o redresare până la o medie de 4,8 % în restul perioadei analizate. Evaluat pe baza informațiilor disponibile în prezent (2), acest scenariu pare să se bazeze pe ipoteze de creștere deosebit de favorabile pentru 2009 și 2010, precum și pe ipoteze favorabile pentru perioada ulterioară, în timp ce termenul de referință al programului ar trebui să fie data de 1 octombrie 2008 și evoluțiile economice majore care au urmat de atunci. Se așteaptă declinul mult mai brusc al exporturilor, în special din cauza deteriorării, în ultimele luni, a perspectivelor economice ale principalilor parteneri comerciali ai Republicii Cehe, iar relansarea lor este probabil să fie mai lentă decât a fost prevăzut în program. În plus, redresarea rapidă a economiei se bazează pe ipoteza că creșterea potențială nu va fi afectată de criză, ceea ce pare foarte improbabil în lumina declinului așteptat al creșterii investițiilor, în special al investițiilor străine directe. Previziunile programului în materie de inflație par a fi realiste.

(4) Pentru anul 2008, deficitul bugetului general este estimat la 1,2 % din PIB în previziunile intermediare ale serviciilor Comisiei din ianuarie 2009, comparativ cu obiectivul de 2,9 % din PIB stabilit în actualizarea anterioară a programului de convergență. Acest rezultat net superior așteptărilor este datorat în mare parte unei poziții de plecare mai bune în 2007 și pachetului de reforme adoptat anterior de guvern. Avantajul a fost parțial anihilat de evoluțiile mai puțin favorabile din 2008. În special, în timp ce creșterea cheltuielilor a fost în general conform planului, creșterea veniturilor s-a situat ușor sub obiectiv. Creșterea veniturilor din TVA a fost ușor sub așteptări din cauza unei scăderi a consumului, fapt care a contrabalansat impactul măririi, în 2008, a cotei reduse de TVA, în timp ce impozitele directe au fost mult mai aproape de previziunile guvernului deoarece piața muncii a rămas stabilă.

(5) Obiectivul pentru soldul bugetului general este de – 1,6 % în 2009, față de – 2,5 % din PIB în previziunile intermediare ale serviciilor Comisiei. Efectul net estimat asupra soldului bugetar al măsurilor discreționare, adoptate în cadrul pachetului de stimulare fiscală și afectând în egală măsură veniturile și cheltuielile, este de aproximativ 1 % din PIB. Aceste măsuri contrabalansează orientarea inițial restrictivă a programului de convergență. În conformitate cu previziunile intermediare ale serviciilor Comisiei, acest lucru presupune o ușoară creștere de aproximativ 0,25 % din PIB. Impactul stabilizatorilor automați asupra deteriorării soldului bugetar este estimat la aproximativ 0,5 % din PIB.

(6) Programul prevede realizarea OTM, un deficit structural ajustat ciclic cu excepția măsurilor unice și a altor măsuri cu caracter temporar de 1 % din PIB, până în anul 2012 (altfel spus după perioada acoperită de program). Ca rezultat al reducerii cheltuielilor, în special în privința consumului intermediar și al salariilor angajaților, prevăzute să scadă cu mai mult de % din PIB pe an în perioada 2009-2011, se prevede îmbunătățirea soldului global și structural după anul 2009.

(7) Asupra rezultatele bugetare planează riscuri semnificative. Scenariul macroeconomic care stă la baza obiectivelor bugetare pare deosebit de optimist. Fără măsuri semnificative de creștere a eficienței, o scădere anuală a consumului intermediar și a salariilor angajaților cu mai mult de 0,5 puncte procentuale din PIB ar putea duce la scăderea calității generale a serviciilor publice. Declinul prevăzut al cheltuielilor cu alocațiile sociale nu pare să țină seama de probabila creștere a ajutorului de șomaj datorată înrăutățirii așteptate a situației de pe piața muncii. În plus, s-ar putea ca reducerea impozitelor prevăzută în pachetul de stimulare fiscală să nu fie compensată de viitoarele economii. Obiectivele din program referitoare la cheltuieli sunt bazate pe plafoane, care în trecut au fost depășite, din cadrul cheltuielilor pe termen mediu. De asemenea, datorită încetinirii economice, veniturile pot fi mai scăzute decât fusese previzionat, în timp ce ipotezele din program cu privire la venituri par să fie precaute.

(8) Conform estimărilor din 2005 bazate pe metodologia comună, impactul bugetar pe termen lung al îmbătrânirii populației este mai mare decât media europeană; în consecință, viabilitatea pe termen lung a Republicii Cehe este evaluată ca prezentând un risc ridicat. Au fost demarate fazele inițiale ale reformei sistemelor de pensii și asigurări de sănătate, ceea ce va reduce cheltuielile. Cu toate acestea, mai sunt multe de făcut în ambele domenii, ținând seama de principiile echității, accesibilității și sustenabilității. Deși poziția bugetară pe anul 2008, așa cum a fost estimată în program, s-a îmbunătățit simțitor, acest fapt se datorează mai degrabă unei poziții de pornire mai bune în 2007 decât măsurilor discreționare și încă resimte impactul îmbătrânirii populației. Realizarea pe termen mediu a unor excedente primare și implementarea unor măsuri structurale suplimentare care să vizeze reducerea cheltuielilor datorate îmbătrânirii populației ar contribui la reducerea riscurilor în ceea ce privește sustenabilitatea pe termen lung a finanțelor publice.

(9) În 2004 Republica Cehă a introdus un cadru bugetar pe termen mediu care stabilește obiective anuale pentru bugetul de stat pe o perioadă de trei ani. Obiectivele se bazează pe plafoane ale cheltuielilor nominale și estimări ale veniturilor calculate pe baza previziunilor privind creșterea PIB. De la introducerea cadrului bugetar pe termen mediu, limitele inițiale ale cheltuielilor au fost depășite prin creșterea discreționară a cheltuielilor, precum și în rezultate. În 2006 și 2007 cheltuielile au depășit plafoanele inițiale în medie cu 7 %. Republica Cehă are în vedere o serie de schimbări în scopul îmbunătățirii gestionării bugetare și al colectării impozitelor. În ianuarie 2009 a fost introdus un sistem de întocmire a bugetului în funcție de rezultate și obiective. Sistemul de impozite va fi mai bine integrat și mai simplificat începând cu luna ianuarie 2010, iar sprijinul administrativ va fi modernizat pentru a facilita activitatea Ministerului Finanțelor. În acest sens, în 2008 au fost lansate licitații. Aceste măsuri vor ajuta la îmbunătățirea implementării bugetare, în timp ce respectarea plafoanelor de cheltuieli va depinde de măsurile adoptate ulterior.

(10) Ca răspuns la criza financiară, Republica Cehă a luat o serie de măsuri printre care se numără majorarea capitalului Băncii Cehe de Export (Ceské exportní banky), Agenției Cehe de Garantare și Asigurare a Exporturilor (Exportní garanční a pojišťovací společnosti) și Băncii Ceho-Morave de Garantare și Dezvoltare (Českomoravské záruční a rozvojové banky), totalizând 2 miliarde CZK. Majorarea capitalului acestor instituții va ajuta firmele exportatoare și în special IMM-urile. În plus, plafonul de garantare al depozitelor a fost ridicat la 50 000 EUR.

(11) Conform PERE aprobat în decembrie de Consiliul European, Republica Cehă a adoptat un plan de redresare constând în măsuri de stimulare. În cadrul unei orientări bugetare generale ușor expansioniste, aceste măsuri reprezintă un răspuns adecvat la situația macrobugetară, având în vedere preocupările privind depunerea unui efort general de consolidare în lumina riscurilor la adresa sustenabilității pe termen lung reprezentate de îmbătrânirea populației. Prin faptul că sunt oportune și orientate, măsurile de stimulare luate de autoritățile cehe pot fi considerate conforme PERE. Diminuarea cu 1,5 puncte procentuale a contribuției plătite de angajați la asigurările de sănătate, diminuare greu reversibilă, va majora veniturile disponibile ale gospodăriilor. De asemenea, această măsură va avea un impact structural asupra pieței muncii, ducând la creșterea ofertei și a presiunii asupra salariilor brute. În plus, este probabil ca decizia de a investi în construirea și modernizarea infrastructurii în cadrul Fondului de Stat pentru Infrastructură în Transporturi (Státního fondu dopravní infrastruktury) să contribuie la sprijinirea ocupării forței de muncă și a cererii agregate. Aceste măsuri sunt legate de programul de reformă pe termen mediu și de recomandările adresate de către Comisie la 28 ianuarie 2009 fiecărui stat membru în cadrul Strategiei de la Lisabona pentru creștere economică și locuri de muncă. În lumina perspectivelor economice deteriorate, la 16 februarie 2009, guvernul a anunțat un al doilea set de măsuri.

(12) Orientarea bugetară prevăzută este ușor expansionistă în 2009, conform previziunilor interimare ale serviciilor Comisiei din ianuarie 2009, fapt datorat în mod parțial creșterii excepționale a salariilor din sectorul public. Balanța comercială se va îmbunătăți în 2009, în principal datorită limitării cheltuielilor. Atingerea obiectivelor bugetare se poate dovedi dificilă fără ajutorul unor măsuri suplimentare, având în vedere ipotezele macroeconomice favorabile din program și acțiunile concrete de susținere a reducerilor prevăzute ale cheltuielilor.

(13) În ceea ce privește cerințele specificate în codul de conduită privind prezentarea de date pentru programele de stabilitate și convergență, programul furnizează toate datele obligatorii, cât și cea mai mare parte a datelor opționale (3).

Concluzia generală este că deficitul public în Republica Cehă a fost relativ scăzut în ultimii ani, în timp ce ponderea datoriei a fost sub 30 % din PIB, mult sub valoare de referință de 60 %. Orientarea bugetară ușor expansionistă, inclusiv măsurile de stimulare, pare să fie adecvată, având în vedere descreșterea economică, și conformă PERE; totuși, aceasta va afecta finanțele publice. Există, în plus, un risc asociat previziunilor bugetare, în special având în vedere ipotezele de creștere favorabile, lipsa de acțiuni concrete de sprijinire a reducerii prevăzute a cheltuielilor începând cu anul 2009 și un istoric de depășire a plafoanelor de cheltuieli stabilite în cadrul bugetar pe termen mediu. Există preocupări privind sustenabilitatea fiscală pe termen lung din cauza îmbătrânirii rapide a populației. În general, aceste riscuri subliniază necesitatea unei consolidări fiscale pe termen mediu și a unor eforturi suplimentare în privința reformelor structurale.

În lumina evaluării de mai sus și dată fiind necesitatea de a asigura o convergență sustenabilă, Republica Cehă este invitată:

(i) să implementeze planurile fiscale pentru 2009, inclusiv măsurile de stimulare, în conformitate cu PERE și în cadrul PSC;

(ii) să realizeze o consolidare structurală semnificativă în 2010 și ulterior, în scopul îndeplinirii ODM, și să susțină strategia bugetară cu măsuri specifice de reducere a cheltuielilor în 2010-2011;

(iii) să continue reformele necesare ale sistemului de pensii și de asigurări de sănătate, având în vedere creșterea prevăzută a cheltuielilor datorate îmbătrânirii populației, pentru a îmbunătăți sustenabilitatea pe termen lung a finanțelor publice.

Tabel comparativ al principalelor previziuni macroeconomice și bugetare

2007 2008 2009 2010 2011 PIB real (variație %) PC nov. 2008 6,6 4,4 3,7 4,4 5,2 COM ian. 2009 6,0 4,2 1,7 2,3 n.a. PC nov. 2007 5,9 5,0 5,1 5,3 n.a. Inflație calculată pe baza IAPC (%) PC nov. 2008 3,0 6,4 2,9 3,0 2,5 COM ian. 2009 3,0 6,3 2,6 2,3 n.a. PC nov. 2007 2,4 3,9 2,3 2,1 n.a. Output gap (4) (% din PIB potențial) PC nov. 2008 2,7 1,9 0,4 – 0,4 – 0,2 COM ian. 2009 (5) 3,7 3,4 0,7 – 1,1 n.a. PC nov. 2007 1,8 1,4 0,7 0,5 n.a. Soldul net față de restul lumii (% din PIB) PC nov. 2008 – 0,8 – 1,0 – 0,5 0,4 1,2 COM ian. 2009 – 0,8 – 0,3 – 0,8 – 1,1 n.a. PC nov. 2007 – 2,4 – 1,6 – 0,4 1,5 n.a. Venituri publice (% din PIB) PC nov. 2008 41,7 41,0 40,6 39,6 39,0 COM ian. 2009 41,6 40,7 40,7 41,1 n.a. PC nov. 2007 39,8 39,5 38,1 37,1 n.a. Cheltuielile publice (% din PIB) PC nov. 2008 42,6 42,2 42,2 41,1 40,2 COM ian. 2009 42,6 42,0 43,2 43,4 n.a. PC nov. 2007 43,3 42,4 40,7 39,4 n.a. Soldul bugetului general (% din PIB) PC nov. 2008 – 1,0 – 1,2 – 1,6 – 1,5 – 1,2 COM ian. 2009 – 1,0 – 1,2 – 2,5 – 2,3 n.a. PC nov. 2007 – 3,4 – 2,9 – 2,6 – 2,3 n.a. Sold primar (% din PIB) PC nov. 2008 0,2 0,0 – 0,3 – 0,4 – 0,1 COM ian. 2009 0,2 0,0 – 1,3 – 1,1 n.a. PC nov. 2007 – 2,3 – 1,7 – 1,3 – 1,1 n.a. Sold ajustat ciclic (4) (% din PIB) PC nov. 2008 – 2,0 – 2,0 – 1,7 – 1,4 – 1,1 COM ian. 2009 – 2,3 – 2,4 – 2,8 – 1,9 n.a. PC nov. 2007 – 4,1 – 3,4 – 2,8 – 2,5 n.a. Sold structural (6) (% din PIB) PC nov. 2008 – 1,7 – 1,9 – 1,7 – 1,3 – 1,1 COM ian. 2009 – 2,1 – 2,4 – 2,8 – 1,9 n.a. PC nov. 2007 – 4,1 – 3,4 – 2,8 – 2,5 n.a. Datorie publică brută (% din PIB) PC nov. 2008 28,9 28,8 27,9 26,8 25,5 COM ian. 2009 28,9 27,9 29,4 30,6 n.a. PC nov. 2007 30,4 30,3 30,2 30,0 n.a. Programul de convergență (PC); previziunile intermediare ale serviciilor Comisiei din ianuarie 2009 (COM); calcule efectuate de serviciile Comisiei.

(1) JO L 209, 2.8.1997, p. 1. Documentele la care se face referire în textul de față pot fi consultate la următoarea adresă de internet:

http://ec.europa.eu/economy_finance/about/activities/sgp/main_en.htm

(2) Evaluarea ia în calcul îndeosebi previziunile serviciilor Comisiei din ianuarie 2009, dar și alte informații disponibile ulterior.

(3) Lipsesc în special datele privind CFAP pentru 2011, activele financiare lichide și datoria financiară netă raportat la datoria publică, ceea ce face mult mai dificilă o evaluare obiectivă.

(4) Output gaps (deviațiile PIB) și soldurile ajustate ciclic în conformitate cu programele, recalculate de serviciile Comisiei pe baza informațiilor din programe.

(5) Pe baza unei creșteri potențiale estimate de 4,5 %, 4,5 %, 4,4 % și respectiv 4,2 % în perioada 2007-2010.

(6) Sold ajustat ciclic, excluzând măsurile unice și alte măsuri temporare. Măsurile unice și măsurile temporare reprezintă, în 2008, 0,1 % din PIB, conform celui mai recent program, și au fost alocate în întregime categoriilor normale de cheltuieli pe baza faptului că componentele sunt elemente recurente de cheltuieli publice și a importanței lor reduse din previziunile interimare ale serviciilor Comisiei din luna ianuarie.

Surse:

Programul de convergență (PC); previziunile intermediare ale serviciilor Comisiei din ianuarie 2009 (COM); calcule efectuate de serviciile Comisiei.